REGULAMENTUL (CE) NR. 32/2009 AL COMISIEI
din 16 ianuarie 2009
privind eliberarea de licențe de import pentru cererile depuse în primele șapte zile ale lunii ianuarie 2009 în cadrul contingentului tarifar deschis prin Regulamentul (CE) nr. 1498/2007 pentru zahăr și amestecurile de zahăr și cacao cu origine cumulată ACP/TTPM sau CE/TTPM
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia 2001/822/CE a Consiliului din 27 noiembrie 2001 privind asocierea țărilor și teritoriilor de peste mări la Comunitatea Europeană (1), în special anexa III articolul 6 alineatul (4) al cincilea paragraf,
întrucât:
(1)
Prin Regulamentul (CE) nr. 1498/2007 al Comisiei din 18 decembrie 2007 privind normele specifice de eliberare a licențelor de import pentru zahăr și amestecurile de zahăr și cacao cu origine cumulată ACP/TTPM sau CE/TTPM (2) s-a deschis un contingent tarifar pentru importurile de produse din sectorul zahărului. Prin articolul 1 din regulamentul în cauză s-a stabilit că Regulamentul (CE) nr. 1301/2006 al Comisiei din 31 august 2006 de stabilire a normelor comune pentru administrarea contingentelor tarifare de import pentru produsele agricole gestionate printr-un sistem de licențe de import (3) se aplică importurilor de produse de la capitolul NC 17 și de la codurile NC 1806 10 30 și 1806 10 90 originare din TTPM prin cumularea cu zahărul originar din țările ACP și/sau CE.
(2)
Articolul 7 alineatul (2) din Regulamentul (CE) nr. 1301/2006 prevede că, în cazul în care cantitățile la care se referă cererile de licențe depășesc cantitățile disponibile pentru perioada sau subperioada de contingent tarifar de import, Comisia stabilește un coeficient de alocare pe care statele membre îl aplică tuturor cantităților la care se referă fiecare cerere de licență.
(3)
Numărul cererilor de licențe de import depuse în primele șapte zile ale lunii ianuarie 2009 pentru subperioada 1 ianuarie-31 martie 2009 depășește cantitățile disponibile. Prin urmare, este necesar să se determine în ce măsură se pot elibera licențele de import, stabilindu-se coeficientul de alocare care urmează să fie aplicat cantităților solicitate, și să se suspende depunerea unor noi cereri de licențe pentru anul 2009,
ADOPTĂ PREZENTUL REGULAMENT:
Articolul 1
Pentru cererile de licențe de import din cadrul contingentului cu numărul de ordine 09.4652 depuse în temeiul Regulamentului (CE) nr. 1498/2007 pentru subperioada 1 ianuarie-31 martie 2009 se eliberează licențe pentru cantitățile solicitate cărora li se aplică un coeficient de alocare de 68,292682 %.
Se suspendă depunerea de noi cereri pentru anul 2009.
Articolul 2
Prezentul regulament intră în vigoare la 17 ianuarie 2009.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 ianuarie 2009.